google/wiki40b huggingface dataset:
Barības vads

Barības vads (oesophagus) ir relatīvi taisna gremošanas orgānu sistēmas daļa, caur kuru pārtika no mutes dobuma nonāk kuņģī. Barības vadu veido muskuļaudi, kas izplešas gadījumā, ja tiek apēsts lielāks pārtikas kumoss, un pēc tam nodrošina barības vada saraušanos atpakaļ sākotnējā stāvoklī. Barības vads atrodas aiz sirds un elpvada, bet pirms mugurkaula; tas iziet cauri krūšu dobumam un diafragmai.
Barības vadu var skart tādas saslimšanas kā vēzis, iedzimti attīstības traucējumi, iekaisumi, kustību traucējumi, barības vada atviļņa slimība, kā arī varikozas vēnas, kas var izraisīt nāvējošu asiņošanu.

Gļotāda

To sedz daudzkārtains plakans nepārragots epitēlijs, zem, kura atrodas bazālā membrāna un plāni gļotādas saistaudi (lamina propria). Barības vadam ir neparasti bieza gļotādas muskuļkārta. Barības vada apakšējā daļā (kardiālajā daļā), kur tas pievienojas kunģim, atrodas kardiālie dziedzeri. To sekrēts aizsargā barības vadu no kuņģa sulas iedarbības. Pēc uzbūves tie ir mukoserozie dziedzeri.
Barības vada lūmenā veidojas krokas, ko veido gļotāda kopā ar zemgļotādu.

Zemgļotāda

Tajā ir daudz elastīgo šķiedru,asinsvadu un limfvadu. Zemgļotādā atrodas arī barības vada īstenie dziedzeri, kuru izvadi iet caur gļotādu, un to gļotainais sekrēts padara kumosu slīdīgāku. Šo dziedzeru mukocīti izstrādā biezas gļotas ar viegli skābu reakciju. Vienlaicīgi dziedzeru serocīti izdala pepsinogēnu un lizozīmu. Gļotas pasargā gļotādu arī no ķīmiskiem un mehāniskiem bojājumiem.

Muskuļapvalks

Augšējo trešdaļu veido skeleta šķērssvītrotā muskulatūra, kas pakāpeniski pāriet gludajā muskulatūrā (veidojas gludo miocītu kūlīši). Kūlīši veido iekšējo cirkulāro slāni un āŗējo garenisko slāni. Starp abiem muskulatūras slāņiem ir Auerbaha nervu pinums, kas nodrošina gludās muskulatūras kontrakcijas.

Adventīcijs

To veido irdenie nenoformētie saistaudi, kuros ir perifēro nervu šķiedru kūlīši. Vēdera dobumā barības vadu sedz vēderplēve — peritoneum s. tunica serosa.

Sfinkteri

Barības vada augšdaļa un lejasdaļa ir apņemta ar muskulāriem gredzeniem — augšējo un apakšējo sfinkteri. Šie sfinkteri ir aizvērti, ja netiek norīta barība. Atšķirībā no citiem sfinkteriem ķermenī, šie ir funkcionāli, nevis anatomiski sfinkteri. No tā izriet, ka šajās vietās nav būtisks sieniņas sabiezējums, bet drīzāk noteikta sieniņas daļa darbojas līdzīgi kā sfinkteris. Lai gan augšējais sfinkteris veidots no šķērsvītrotās muskulatūras, tas nav pakļauts cilvēka gribai. Apakšējais sfinkteris atrodas savienojuma vietā starp barības vadu un kuņģi.
Hard Candy

Albuma nosaukums

Sākotnēji Madonna vēlējās savu 11. studijas albumu saukt "Candy Shop", kā vienu no albuma dziesmām, bet Warner Bros. to neatļāva sakot, ka šis nosaukums ir pārāk līdzīgs 50 Cent dziesmas nosaukumam. Tad Madonna gribēja albumu nosaukt tāpat kā otro singlu "Give It 2 Me", bet atkal Warner Bros. šo ieceri noraidīja, jo šis nosaukums bija pārāk līdzīgs Timbaland un Nellijas Furtado tāda paša nosaukuma dziesmai. Visbeidzot albumam tika izvēlēts nosaukums Hard Candy, kas simbolizēja pretstatu starp sīkstumu un saldumu, kas ir apvienoti šajā ierakstā.

"4 Minutes"

Kā pirmais singls no Madonnas vienpadsmitā studijas albuma Hard Candy tika izvēlēta dziesma "4 Minutes" jeb ierakstīšanas posmā dēvēta par "4 Minutes To Save The World". Šīs dziesmas autori ir pati Madonna, Neits Hills, Timotijs Moslijs un Džastins Timberleiks, bet producenti: Madonna, Džastins Timberleiks, Timbaland un Neits "Danja" Hills. Oficiālais singla izdošanas datums dažādās valstīs tika noteikts dažāds. Piemēram pirmā valsts, kurā singls bija pieejams veikalu plauktos bija Vācijā 11. aprīlī. Francijā tas tika izdots nedaudz vēlāk, 14. aprīlī, Austrālijā 19. aprīlī, un Lielbritānijā 21. aprīlī.
Toties ciparu lejupielādes formātā šis singls bija pieejams daudz ātrāk, jau 17. martā. Līdzko singls bija pieejams ciparu lejupielādes formātā, tā tūdaļ tas sāka iekarot pasaules populārākos topus divās nedēļās sasniedzot ASV Billboard Hot 100 3. vietu un Lielbritānijas Top 75 5. vietu. "4 Minutes" uzstādīja rekordu arī Kanādas oficiālā topā, kā dziesma, kas visātrāk nokļuvusi 1. vietā (divās nedēļās). Arī Apvienotajā pasaules topā (United World Chart) dziesma jau otrajā nedēļā ar 267 000 punktiem no 36. vietas ieleca 3. vietā un ceurtajā nedēļā ar 388 000 punktiem pārspējot Leonas Luisas grāvēju "Bleeding Love" sasniedza pirmo vietu. Latvijā singls sasniedza 3. vietu.

"Give It 2 Me"

Kā otrais singls no Madonnas albuma Hard Candy tika izdots "Give It 2 Me". Tas nonāca radio apritē 2008. gada 4. jūnijā Eiropā un 24. jūnijā ASV, kur singls sasniedza 57. vietu. Oficiāli "Give It 2 Me" Eiropā tika izdots 2008. gada 11. jūlijā, bet ASV, 5. augustā. Singls pirmo vietu sasniedza 6. valstīs (Nīderlande, Polija, Turcija, Spānija, Bulgārija un Brazīlija), kā arī ASV Billboard Hot Dance/Club Play un Billboard Hot 100 Airplay topos. Singls sasniedza Top 5 vēl septiņās valstīs, kā arī Top 10 iekļuva vēl astoņās, tādās kā Apvienotā Karaliste, Kanāda, Vācija un Meksika. Panākumi šim singlam izpalika vienīgi Austrālijā, kur tas pakāpās līdz 23. vietai un Japānā, kur singla augstākā vieta bija 44. Latvijā, Latvian Airplay Top 50 augstākā vieta bija 6.

"Miles Away"

Trešais singls no albuma Hard Candy tika izdota dziesma "Miles Away". 2008. gada 17. jūlijā, kā promo sings, dziesma tika izdota Japānā. 2008. gada 13. oktobrī "Miles Away" tika palaists ASV radio apritē, bet Kanādas radiostacijās šis singls tika atskaņots vēl pirms tam.
Eiropas iTunes interneta veikalos singls oficiāli tika izdots 2008. gada 10. oktobrī.
Kaķīša dzirnavas (animācijas filma)

Sižets

Animācijas filma veidota pēc Kārļa Skalbes 1913. gada pasakas motīviem un tajā uzsvērta garīgā spēka loma pasaulē un tās pārveidošanā, tajā pašā laikā noliedzot vardarbību un naidu pret citiem.
Saturns aprij savus bērnus

Priekšvēsture

1819. gadā Goja iegādājās māju Mansanaresas upes krastā netālu no Madrides. Māja tika saukta par Quinta del Sordo (kurlā vīra villa). Tā bija divstāvu māja, nosaukta apzīmējot tās iepriekšējo īpašnieku, kurš bijis kurls, lai arī nosaukums atbilda arī Gojam, kurš bija kļuvis kurs pēc 1792. gadā pārslimotā drudža. Starp 1819. un 1823. gadu, kad viņš pameta māju, lai pārceltos uz Bordo, Goja radīja 14 darbu sēriju, kurus viņš ar eļļas krāsu pa tiešo uz mājas sienām. 73 gadu vecumā, pārcietis divas dzīvībai bīstamas slimības, Goja visdrīzāk bija satraucies par savu mirstību un Spānijā notiekošo pilsoņu karu. Lai arī sākotnēji viņš bija izgreznojis māju ar iedvesmojošākiem attēliem, ar laiku viņš tos pārkrāsoja ar ārkārtīgi drūmajām gleznām, ko mūsdienās pazīst ar nosaukumu "Melnie gleznojumi". Tie nekad nav bijušas domātas publiskai izstādīšanai, šie attēli atspoguļo viņa prāta aptumšošanās noskaņu ar vairākām intensīvām ļaunprātības un konfliktu ainām.
Saturns aprij savus bērnus ir satraucošs titāna Saturna portrets, kurā tas apēd vienu no saviem bērniem. Šis bija viens no sešiem darbiem, kas tika uzgleznots Gojas ēdamzāle. Saskaņā ar romiešu mītu (ietekmējoties no sākotnējā sengrieķu mīta), Saturnam tika pareģots, ka viņu no troņa gāzīs viens no viņa dēliem, gluži kā viņš gāza no troņa savu tēvu (Caelus). Lai no tā izvairītos, Saturns savus bērnus apēda tūlīt pēc to dzimšanas. Viņa sieva Ope paslēpa viņu trešo dēlu, Jupiteru, Krētas salā, nododot Saturnu un Jupitera vietā viņam iebarojot autiņos ietītu akmeni. Jupiters galu galā aizvietoja savu tēvu, gluži kā bija pareģots.
Goja saviem Quinta del Sordo radītajiem darbiem nedeva nosaukumus, tie doti pēc viņa nāves un šis darbs pazīstams ar nosaukumiem Saturns, Saturns aprij vienu no saviem dēliem, Saturns aprij savus bērnus vai ar spānisko nosaukumu Saturno devorando a su hijo vai Saturno devorando a un hijo.

Pārnešana no Quinta del Sordo

Lai arī gleznas nebija domātas publikas apskatei, tie ir nozīmīgi Gojas darbi. Kad Goja 1823. gadā devās paša izvēlētā trimdā uz Franciju, viņš atstāja Quinta del Sordo savam mazdēlam, Mariano. Pēc vairākām īpašnieku maiņām 1874. gadā ēka nonāca beļģu barona Emila d'Erlanžera īpašumā. 70 gadu laikā gleznas uz Quinta del Sordo sienām bija slikti saglabājušās un, lai tās saglabātu, jaunais īpašnieks tās lika pārnest uz audekla. Šis darbs notika Prado muzeja galvenā restauratora Salvadora Martinesa Kuvela uzraudzībā. Pēc to demonstrēšanas Pasaules izstādē Parīzē 1878. gadā d'Erlanžers tās uzdāvināja Spānijas valstij. Laika zoba ietekme uz oriģinālajām gleznām, kopā ar drūpošā ģipša pārnešanu uz audeklu nozīmē, ka lielākai daļa no darbiem bija nepieciešam restaurācija un daļa no detaļām var būt zudusi, bet no visiem šiem darbiem Saturns aprij savus bērnus varētu būt vislabāk saglabājies.
Norfolka (sala)

Ģeogrāfija

Norfolka atrodas Dienvidu Klusajā okeānā, uz austrumiem no Austrālijas. Norfolkas sala ir galvenā un lielākā arhipelāga sala. Arhipelāgā ir 3 salas. Norfolkas sala, Filipa sala, un Nepeana sala.

Augi

Dažādlapu araukārija (Araucaria heterophylla) ir salas simbols un ir attēlota tās karogā; tā pieder kailsēkļiem un ir Norfolkas salas endēma suga. Pasaulē ļoti populārs apstādījumu koks un tiek audzēta arī citur. Populāra arī Austrālijā, kur aug vēl divas araukāriju sugas.
Gvadelupas jenots

Klasifikācija

Kādreiz pastāvēja uzskats, ka Gvadelupas jenots ir patstāvīga suga Procyon minor, bet ģenētiskie pētījumi 1999. gadā un 2003. gadā pieradīja, ka Gvadelupas jenots ir parastā jenota (Procyon lotor) pasuga. Turklāt tas ir tik tuvs radinieks Bahamu jenotam, kas dzīvo gandrīz 2000 km attālumā Ņūprovidensas salā, ka starp abu populāciju jenotiem praktiski nav atšķirību. Gvadelupas jenotu salās ieveda cilvēki tikai pirms dažiem gadsimtiem. Šobrīd "Pasaules Zīdītāju sarkastā" (Mammal Species of the World) Gvadelupas jenots tiek sistematizēts kā Bahamu jenots, un nosaukums Procyon lotor minor tiek uzskatīts par Bahamu jenota Procyon lotor maynardi sinonīmu.
Vairāk par Gvadelupas jenota izskatu, uzvedību un īpašībām lasīt rakstā Bahamu jenots.
Gidons Krēmers

Biogrāfija

Dzimis Rīgā, vijolnieku ģimenē. Tēvs Markuss Krēmers Otrā pasaules kara laikā bija piedzīvojis holokaustu, tomēr viņam izdevās izdzīvot, divus gadus slēpjoties kādā pagrabā Rīgā. Gidons Krēmers jau no četru gadu vecuma sācis apgūt vijoļspēli. 16 gadu vecumā guvis pirmo mūzikas godalgu. Mācījies Rīgas Emīla Dārziņa mūzikas skolā, studējis Maskavas konservatorijā pie Dāvida Oistraha (1965). Piedalījies Zalcburgas festivālā kamerorķestra Il Vitalino raddoppiato sastāvā (1976). Precējies ar pianisti Jeļenu Baškirovu (1977). Emigrējis uz Vāciju (1978). Dibinājis kamermūzikas festivālu Lokenhauzā (1981), kas no 1992. gada saucas Kremerata Musica. Viņa vadībā ir dibināts Baltijas valstu jauniešu stīgu orķetris Kremerata Baltica (1997). Bāzeles festivāla Les muséiques mākslinieciskais vadītājs (2002). Ieskaņojis vairāk kā 100 kompaktdisku. 2001. gadā kopā ar Kremerata Baltica apbalvots ar Grammy balvu kategorijā "Labākais mazais ansamblis". Divas reizes saņēmis Latvijas Lielo Mūzikas balvu (1995, 2004).
Anakondas

Dzīves veids un barošanās

Visām anakondām raksturīgs ūdens dzīves veids, labpratāk apmetas stāvošos, aizaugušos un ne pārāk dziļos ūdeņos. Lietus sezonā anakondas var novērot arī krasta alās, īpaši bieži krastā novērojamas grūsnas mātītes. Tās medī ūdenī dzīvojošus vai daļēji dzīvojošus dzīvniekus, piemēram, zivis, ūdensputnus, kaimanus, kapibaras un tapirus. Reizēm tās uzbrūk sauszemes dzīvniekiem, kas atnākuši pie ūdenstilpes padzerties, piemēram, kazām.
IS/LM modelis

IS/LM modeli, kuru izmanto, lai aprakstītu lielu Keinsa ekonomikas makroekonomikas daļu, parasti attēlo kā divas krustojošās taisnes. X taisne attēlo nacionālo ienākumu vai arī reālo IKP (saražotais apjoms) un tiek apzīmēta ar Y, bet Y ass attēlo procentu likmi (naudas vērtību) un tiek apzīmēta ar i vai r. Tātad grafiks parāda attiecību starp ekonomikas reālo, taustāmo daļu un monetāro, naudisko daļu.

IS

IS līkne ir dilstoša (tiecas uz leju), IS nozīmē Investment/Saving equilibrium (investīciju/ietaupījumu līdzsvars), taču realitātē apzīmē kopējās izlaides (Y=C+I+G+Xn) līdzsvaru, būtībā valsts fiskālās politikas regulējamos faktorus. Tātad līkne parāda kā mainoties procentu likmei mainīsies kopējās izlaides apjoms. Mazinātās procentu likmes liek pacelties, piemēram, investīcijām, izlaides pieaugums ir acīmredzams.

LM

LM līkne ir augoša (tiecas uz augšu). Tā norāda naudas un finansu nozīmi valsts ekonomikā, būtībā attēlo valsts monetārās politikas īstenojumu. LM apzīmē Liquidity preference/Money supply equilibrium (Likviditātes priekšrocību/ naudas piedāvājuma līdzsvars), kas vairāk jāsaprot kā līdzsvaru starp to cik naudas tiks izmantots aktīvos un cik daudz tās piedāvājuma pārstāvēs bankas un centrālā banka (cik daudz naudas "guļ bankā").
Līkne veidojas tādēļ, ka palielinoties izlaidei Y palielinās pieprasījums pēc naudas, tātad vairāk naudas tiek izmantotas kā aktīvs, naudas vērtība, sekojot visvienkāršākajiem piedāvājuma un pieprasījuma mehānismiem, aug - ceļas procentu likme.

Makroekonomiskais līdzsvars

IS/LM līdzsvars, kas veidojas taišņu krustpunktā apzīmē preču un pakalpojumu tirgus līdzsvaru ar naudas tirgu.
Abas taisnes pārvieto attiecīgi monetārās un fiskālās politikas, piemēram, naudas piedāvājuma palielināšana pārbīda LM līkni pa labi.
Garstilbji

Sistemātikas diskusijas

Atsevišķos informācijas avotos divu sugu vietā tiek izdalītas 4—5 sugas, lai gan Starptautiskā dabas un dabas resursu aizsardzības savienība atzīst tikai 2 sugas, pārējās grupas sistematizējot kā garstilbja (Himantopus himantopus) 5 pasugas (H.h.himantopus, H.h.leucocephalus, H.h.knudseni, H.h.mexicanus, H.h.melanurus).

Izskats un īpašības

Garstilbju ģints sugas ir vidēji lieli bridējputni ar ļoti garām, tievām kājām, relatīvi nelielu galvu un gariem, smailiem, taisniem knābjiem. Lielākais ģintī ir melnais garstilbis, kura ķermeņa garums var sasniegt 40 cm, svars 220 g. Mazākais dzimtā ir melnkakla garstilbis (H.h. mexicanus), kura mazāko īpatņu ķermeņa garums ir 33 cm, svars 136 g. Abi dzimumi izskatās vienādi, tomēr tēviņi ir nedaudz lielāki nekā mātītes. Garās kājas ir sārtas un pēdām ir daļēji attīstījušās peldplēves. Lielākajai daļai šo putnu ir melnbalts apspalvojums, dažām pasugām uz muguras tumši brūns tonējums. Izņēmums ir melnais garstilbis, kura apspalvojums ir viscauri melns.

Ieradumi

Garstilbji barojas ar dažādiem ūdens bezmugurkaulniekiem, piemēram, moluskiem, vēžveidīgajiem, kukaiņu kāpuriem un posmtārpiem. Tie barojas arī ar kurkuļiem un nelielām zivtiņām. Šīs grupas putni ligzdo uz zemes, seklā iedobē, ūdentilpnes tuvumā, bieži retinātās kolonijās. Ligzdošanas teritorija tiek agresīvi apsargāta un ienaidnieki tiek padzīti ar lielu enerģiju un troksni.
Lielais Artēziskais baseins

Lielais Artēziskais baseins (angļu: Great Artesian Basin) atrodas Austrālijā. Lielākais un dziļākais artēziskais baseins pasaulē — aizņem vairāk nekā 1,7 miljonus km² (23% kontinenta). Lielākā daļa baseina atrodas Kvīnslendā, vēl aizņem daļu Jaundienvidvelsas, Dienvidaustrālijas, Ziemeļu teritorijas. Ir vienīgais uzticamais saldūdens avots lielā daļā Austrālijas iekšienes. Tam ir liela ekonomikas un lauksaimniecības nozīme.
Horsepower Productions

Horsepower Productions ir Londonas garage un 2-step mūzikas projekts, kas ar producēšanu nodarbojas jau no 2000. gada un kam ir liela loma dabstepa attīstības vēsturē.
Līdz 2002. gadam šajā projektā ietilpa trīs mūziķi - Benny Ill, Nassis un Lev Jnr., taču pēc tam šo projektu pamet Nassis, pastiprināti pievēršoties drum'n'bass producēšanai.
IBSF pasaules čempionāts

IBSF pasaules čempionāts (līdz 2015. gadam — FIBT pasaules čempionāts) ir bobsleja un skeletona sacensības, kuras katru gadu rīko Starptautiskā Bobsleja un skeletona federācija (IBSF). Tās notiek kopš 1930. gada. Sacensības nenotika Otrā Pasaules kara un olimpisko spēļu laikā, tomēr 1960., 1992., 1994. un 1998. gadā bija izņēmumi sakarā ar skeletona vai bobsleja neiekļaušanu spēļu programmā. Kopš 2007. gada čempionātu programmā ir arī jaukto komandu sacensības.
1945. gada Latvijas čempionāts šahā

1945. gada Latvijas šaha čempionāts - Latvijas PSR 2. šaha čempionāts vīriešiem.

Turnīra gaita

Beidzoties Otram Pasaules karam Latvijā atjaunojās šaha dzīve. Vēl 1944. gada 16. novembrī tika nodibināta Republikāniskā šaha sekcija (priekšsēdētājs - Reinholds Bāliņš, priekšsēdētāja vietnieki - Mārtiņš Zvirbulis un Pēteris Šadurskis, valdes locekļi - Aleksandrs Koblencs un Zigfrīds Solmanis), kura 1945. gada vasarā (11. jūlijs - 7. augusts) organizēja Latvijas PSR 2. šaha čempionātu vīriešiem, kas notika Rīgas pionieru pilī.
Par Latvijas čempiona titulu cīnījās 18 šahisti no Rīgas, Cēsīm, Liepājas, Valmieras un Ventspils. Ārpus konkurences čempionātā piedalījās spēcīgais Maskavas meistars Vladimirs Alatorcevs un Latvijas spēcīgāka šahiste Milda Lauberte. Alatorcevs un Koblencs tikko bija atgriezušies no PSRS 14. šaha čempionāta fināla Maskavā, kur Koblencs bija izpildījis PSRS sporta meistara normu, tāpēc abi tika uzskatīti par turnīra favorītiem. Prognozes piepildījās - meistari uzvarēja gandrīz visas partijas, tomēr finišu pirmais sasniedza Alatorcevs, bet Koblencs ieguva savu otro Latvijas PSR čempiona titulu.
Jāatzīmē, ka ne visiem turnīra dalībniekiem izdevās pabeigt turnīru. Jau pēc 6. kārtas no turnīra darba apstākļu dēļ izstājās Knaģis un viņa rezultāti tika anulēti, bet abi Valmieras pārstāvji Mūrnieks un Ķemers nespēlēja turnīra pēdējās kārtas, kuros viņu pretinieki saņēma punktus bez spēles.
Mēģene

Mēģene ir neliels cilindriskas, pagarinātas formas laboratorijas trauks ar apaļu, retāk plakanu vai konisku dibenu. Tas ir vienkāršākais laboratorijas trauks, ko plaši izmanto ķīmijas laboratorijās ķīmisko reakciju veikšanai nelielos apjomos, vielu paraugu noņemšanai, dažādiem demonstrējumiem. Mēģenes parasti izgatavo no termoizturīgiem stikla veidiem, arī no kvarca stikla. Īpašiem mērķiem lieto plastmasas mēģenes. Mikrobioloģijā izmantojamās mēģenes izgatavo sterilas vai arī paredz to sterilizāciju autoklāvā.
Parasti mēģeņu tilpums ir no 5 līdz 25 ml. Dažreiz mēģenēm ir iedaļas aptuvenai tilpuma noteikšanai. Darbam ar gāzēm (to iegūšanai, skalošanai, uztveršanai) lieto mēģenes ar novaduli.
Gustava Mālera 8. Simfonija

Sižets

Filmā parādīts Gustava Mālera 8. simfonijas pirmatskaņojums Latvijā.
Rautaruukki

Vēsture

Rautaruukki 1960. gadā kopīgi dibināja Somijas valdība, Outokumpu, Valmet, Wärtsilä, Rauma-Repola un Fiskars, lai nodrošinātu valsts kuģubūvi un citu metāla rūpniecību ar izejmateriāliem. Uzņēmuma tērauda lietuve Rāhē bija pirmā rietumvalstīs, kas sāka ražot tēraudu ar ekonomiskāku nepārtrauktas liešanas metodi tradicionālās lietņu metodes vietā. 1960. gadā kompānija sāka ar sešiem darbiniekiem, bet dekādes beigās tajā strādāja vairāk kā 1700 cilvēki.
1970. gados Hemēnlinā tika atklāta aukstās metodes velmētava, kurā ražoja caurules. Rāhē 1976. gadā darbu sāka otra domna.
1980. gados Rautaruukki sāka paplašināties Rietumeiropā, nodibinot pārdošanas birojus un iegādājoties uzņēmumus. Tika nopirkti: Dānijas krāsošanas kompānija Metalcolour A/S, Norvēģijas tērauda vairumtirgotājs CCB-Gruppen, Vācijas cauruļu ražotājs Schmacke Rohr GmbH. 1989. gadā Dānijā tika izveidota aukstas formēšanas sekciju ražotne Stelform A/S.
1990. gadu sākumā Rautaruukki iegādājās Somijas metala jumtu ražotaju Rannila. Kompānija iegāja jaunajos tirgos Austrumeiropā. 1994. gadā uzsāktā privatizācija, kas noslēdzās 1997. gadā, valsts daļu no 86,8 % samazināja līdz 40,1 %.
2004. gadā visi dažādie Rautaruukki uzņēmumi sāka lietot vienotu zīmolu Ruukki.

Ruukki Latvijā

1995. gadā Latvijā reģistrēts Rannila meitas uzņēmums SIA Rannila Steel Latvia. Tajā pašā laikā dibināts SIA Rautaruukki Metālcentrs. 2001. gadā tas mainīja nosaukumu uz SIA ASVA Latvija, iekļaujoties Rautaruukki servisa divīzijā ASVA Oy.
2004. gadā Rannila Steel Latvia un ASVA Latvija tika apvienoti zem vienota zīmola Ruukki kā uzņēmums ar nosaukumu SIA Ruuki Latvija.
Uzņēmums piedāvā tērauda konstrukcijas, jumtus un citus tērauda izstrādājumus gan vairumtirdzniecībā, gan mazumtirdzniecībā, kā arī veic to uzstādīšanu.
Borščs

Borščs ir zupa, kas ir populāra vairākās Austrum- un Centrāleiropas valstīs. Tā tiek pagatavota no bietēm, kā galvenās sastāvdaļas, kas piedod tai tumši sarkanu krāsu.
Violetā krāsa

Nosaukumi

Sarkani zilu, zili sarkanu, sārti zilu vai zili sārtu krāsu apzīmējošie nosaukumi „violets” un „lillā” latviešu valodā ienākuši vien 19. un 20. gadsimta mijā. Pirmo reizi īpašības vārds „violets” atrodams Jēkaba Dravnieka 1906. gada „Svešu vārdu grāmatā” (violets ‘iezils, zils kā vijolīte’), bet pirmā vārdnīca, kurā atrodams „lillā”, ir Kārļa Kristiāna Ulmaņa un Gustava Bražes 1880. gada vācu—latviešu vārdnīca (lila ‘sarkani zils, lila’). Pirms tiem latviešu valodā jau pastāvēja šādu krāsu apzīmējums — mēļš, kas reģistrēts jau 17. gadsimta sākumā un vidū Georga Manceļa un Jāņa Langija vārdnīcā, kur minēts kā apzīmējums gan tumši zilai, gan violetai krāsai.
Brekšu muiža

Brekšu muiža jeb Harma muiža (vācu: Harmshof) atradās tagadējā Rīgas pilsētas Brekšu apkaimē un Stopiņu novada Dreiliņos. Līdz mūsdienām saglabājusies muižas kungu mājas ēka ar torni virs galvenās ieejas un parka atliekas.

Vēsture

Zviedru Vidzemes laikā 17. gadsimtā pie Piķurgas ietekas Juglas ezerā atradās Dreiliņu jeb Hermsa muižiņa (Dreilings od Herms hoff), ko latviski sauca par Brekšu muižu. Līdz 1920. gada zemes reformai tā piederēja Freitāgu fon Loringhofenu dzimtai.
Pēc muižas īpašumu atsavināšanas šeit tika iekārtota Dreiliņu astoņgadīgā skola, bet pēc Otrā pasaules kara Rīgas 83. vidusskola, kas pēc Latvijas neatkarības atgūšanas tika pārdēvēta par Rīgas Brekšu pamatskolu. 2001. gadā mazā skolēnu skaita dēļ skolu slēdza un bijusī kungu māja tika pamesta.
2005. gada nogalē notika konkurss par dzīvojamās apbūves attīstību bijušajā muižas parkā, tomēr neviens no iesniegtajiem darbiem konkursā neuzvarēja. 2008. gada martā muižas ēka nodega, ēkas apkaime kopš šī laika iežogota.